CELEX: 22012X0908(01)
Language: da
Date: 2011-03-04 00:00:00
Title: Aftalememorandum mellem Europa-Kommissionen og Det Europæiske Molekylærbiologiske Laboratorium

8.9.2012   
            
            
               DA
            
            
               Den Europæiske Unions Tidende
            
            
               C 271/1
            
         Aftalememorandum mellem Europa-Kommissionen og Det Europæiske Molekylærbiologiske Laboratorium
   2012/C 271/01
   Europa-Kommissionen, i det følgende benævnt »Kommissionen«, og Det Europæiske Molekylærbiologiske Laboratorium, der har hovedsæde i Heidelberg, Tyskland, i det følgende benævnt »EMBL« (under ét benævnes disse i det følgende »parterne«),
   SOM TAGER FØLGENDE I BETRAGTNING:
   
               —
            
            
               traktaten om Den Europæiske Unions funktionsmåde, som fremmer samarbejdet om forskning, teknologisk udvikling og demonstration med tredjelande og internationale organisationer
            
         
               —
            
            
               overenskomsten om Det Europæiske Molekylærbiologiske Laboratorium, der blev underskrevet den 30. maj 1973 (1); på grundlag af denne overenskomst har signatarerne pålagt EMBL at varetage grundforskning i molekylærbiologi, uddanne forskere, studerende og gæster på alle niveauer, tilbyde vigtige tjenester til forskere i de medlemsstater, der har underskrevet overenskomsten, udvikle nye instrumenter og metoder inden for biovidenskab og deltage i teknologioverførselsaktiviteter
            
         
               —
            
            
               den administrative aftale om videnskabeligt og teknologisk samarbejde mellem Kommissionen og EMBL, som blev underskrevet den 18. januar 1995
            
         
               —
            
            
               den hensigtserklæring, som Kommissionen og EIROforum-organisationerne underskrev den 24. juni 2010
            
         
               —
            
            
               Det Europæiske Fællesskabs rammeprogram for forskning, teknologisk udvikling og demonstration
            
         
               —
            
            
               grønbogen fra 2007 om nye perspektiver på det europæiske forskningsrum (EFR) (2), der opfordrer til øget samarbejde og styrket partnerskab med mellemstatslige forskningsorganisationer som EMBL, særlig vedrørende forskningsprogrammer, forskernes uddannelse og mobilitet, forskningsinfrastrukturer, intellektuel ejendomsret og internationalt samarbejde
            
         
               —
            
            
               ERF-meddelelsen om internationalt samarbejde fra 2008 (3), som bekræfter nytten af et styrket samarbejde mellem EU og europæiske mellemstatslige forskningsorganisationer, herunder bl.a. EIROforum-organisationerne, når det gælder om at samle den kritiske masse, der er nødvendig for at nå til effektive løsninger på problemstillinger, som i stigende grad er af global karakter
            
         
               —
            
            
               2020-visionen for det europæiske forskningsrum, som blev vedtaget af Rådet for Den Europæiske Union den 2. december 2008 (4), og ifølge hvilken alle aktører inden 2020 skal have fuldt udbytte af den femte frihed i hele EFR (5)
               
            
         
               —
            
            
               Europa 2020-strategien: en strategi for intelligent, bæredygtig og inklusiv vækst (6), der blev godkendt af Det Europæiske Råd den 17. juni 2010, de tilhørende flagskibsinitiativer »En digital dagsorden for Europa«, der blev vedtaget af Europa-Kommissionen den 19. maj 2010 (7), og »Innovation i EU«, der blev vedtaget af Europa-Kommissionen den 6. oktober 2010 (8)
               
            
         SOM ANERKENDER,
   
                
            
            
               at parterne på de ovennævnte felter har deres respektive ansvarsområder, der styrker hinanden
            
         
                
            
            
               at EMBL og Europa-Kommissionen har haft et mangeårigt udmærket samarbejde på grundlag af den hidtidige administrative aftale
            
         ER BLEVET ENIGE OM FØLGENDE:
   
               1.
            
            
               Parterne vil under behørigt hensyn til deres respektive beføjelser samarbejde om at konsolidere og yderligere udvikle det europæiske forskningsrum, særlig hvad angår forskningsprogrammer, forskernes uddannelse og mobilitet, forskningsinfrastrukturer, forvaltning af intellektuel ejendomsret og internationalt samarbejde. Med henblik herpå kan de iværksætte fælles aktiviteter inden for molekylær biovidenskab.
            
         
               2.
            
            
               Parterne vil under behørigt hensyn til deres respektive beføjelser og deres institutionelle og operationelle rammer efter behov informere og rådføre sig med hinanden om spørgsmål af fælles interesse, særlig vedrørende konsolidering og yderligere udvikling af det europæiske forskningsrum.
            
         
               3.
            
            
               Den observatørstatus, som EMBL-Rådet tilkendte Europa-Kommissionen i 1995, opretholdes (9).
            
         
               4.
            
            
               Kommissionen indrømmer EMBL ret til at foreslå kandidater til medlemskab af relevante ekspert- og rådgivningsorganer. Disse eksperter udpeges af Kommissionen efter dens egne regler og procedurer.
            
         
               5.
            
            
               Parterne etablerer kontaktpunkter og mekanismer til kommunikation med henblik på at opfylde målet for dette aftalememorandum.
            
         
               6.
            
            
               Parterne mødes, når det er nødvendigt og mindst én gang om året, for at vurdere, hvilke fremskridt der er sket, og eventuelt drøfte, hvad der yderligere kan gøres for at styrke samarbejdet, herunder gennem fælles aktiviteter, samt udforske mulighederne for at opnå synergivirkninger.
            
         
               7.
            
            
               Parterne bestræber sig på at nå til enighed i spørgsmål om fortolkningen og gennemførelsen af dette aftalememorandum.
            
         
               8.
            
            
               Dette aftalememorandum erstatter den administrative aftale af 18. januar 1995.
            
         
      Udfærdiget i to eksemplarer i Heidelberg, den 4. marts 2011.
      
         
            For Europa-Kommissionen
         
         Máire GEOGHEGAN-QUINN
         
            Kommissær med ansvar for forskning, innovation og videnskab
         
      
      
         
            For Det Europæiske Molekylærbiologiske Laboratorium (EMBL)
         
         Iain W. MATTAJ
         
            Generaldirektør
         
      
   
   
      (1)  http://www.embl.de/aboutus/general_information/organisation/hostsite_agreement/un_agreement.pdf
   
      (2)  »Grønbogen om det europæiske forskningsrum« henviser til Kommissionens grønbog: »Grønbog – Nye perspektiver på det europæiske forskningsrum«, der blev vedtaget den 4. april 2007 (KOM(2007) 161 endelig).
   
      (3)  »En strategisk ramme for Europas internationale samarbejde om videnskab og teknologi«, KOM(2008) 588 af 24. september 2008.
   
      (4)  Rådets konklusioner (konkurrenceevne) om fastlæggelse af en 2020-vision for det europæiske forskningsrum, dok. 16767/08, 1.-2. december 2008.
   
      (5)  EFR omfatter EU og de lande, der er associeret til rammeprogrammet for forskning.
   
      (6)  Kommissionens meddelelse KOM(2010) 2020 af 3. marts 2010 og Det Europæiske Råds konklusioner af 17. juni 2010 (http://ec.europa.eu/eu2020/pdf/115346.pdf)
   
      (7)  Kommissionens meddelelse KOM(2010) 245 af 19.5.2010.
   
      (8)  Kommissionens meddelelse KOM(2010) 546 af 6.10.2010.
   
      (9)  Europa-Kommissionen blev tilkendt observatørstatus i den administrative aftale, der blev underskrevet den 18. januar 1995.